Абаза бызшва згвынг1вуа, йзапхьауа
Турция йауу абазаква йырзынархап1!!!

Х1нашвых1вахит1 ари ахабарла зак1ы здыруа джьауап г1ах1ышвтырныс, швах1бачва швырц1г1арныс.

Кавказ аурышвква йанырк1ы, Х1акъван Льакъвман Дарыкъвакт дтыц1ын Турция дцат1. Дъацаз акъраль апны абазаква рбзазара х1ахьан, йтг1ачва йашта цри ахьыла йг1айгхра атахъхат1. Рышта црила йанг1ахъысхуашыз атшын ахъвах1 йшаквч1вахуашызымца рыгвла пх1выс дрызцан Льакъвман йахща 15-16 сквша йыртаз лыхъазла: - «спны дсырцата счва ахъалбауа сог1ак1 лысымтк1ва йгьауашым, йара уыжвжвы дг1аздхуашт1", - лх1ван апх1выспачк1вын дг1аркъвылдат1. Ауаса дгьг1алымдхт1, дкъалч1вахыт1, дг1анылыжьра ахъазла. Йлызпшызт1хва игьи йылзыпшг1азт1х1ва Льакъвман йахща Данагьи рыгвла пх1высгьи гьырмаухт1. Даргьи ахъвах1 рызпшуан, йг1амихк1ва йгьамуазт1… Ауаса Х1акъвана Дана Турция дг1анхат1. Ауи 1919-хауа асквш йаргванта ак1вын йанынша.

Сквшшвбжак1 айх1агьи ц1ыхын, Америка дгатыц1ын айфандык1 Гвымлокт дг1айт1. Ауи йших1вазла, Дана Турция апны дг1анхат1, Къвныжвква дыртацахат1.

Сквш щарда ц1ит1та Х1акъвана Дана (Къвныжвырг1а йыртацахаз) лъах1ыльчва йылзыпшг1ата дг1араура ртахъызт1х1ва, йгьырхьамык1ьт1. Дана дъаг1анхаз акыт ахьыз гьырдырам, йтамаму зак1ып1: ауи акыт абзазаг1вчва азджьак1 Америкала йхъысхт1...

Малина Узденова.